IVLแพ้ประมูลซื้อกิจการยุโรป
นักวิเคราะห์ เผย อินโดรามา เวนเจอร์ส เดี้ยงแพ้ประมูลซื้อกิจการยุโรป
26 ต.ค. 2553

นักวิเคราะห์ เผย อินโดรามา เวนเจอร์ส เดี้ยงแพ้ประมูลซื้อกิจการยุโรป
นักลงทุนถล่มขายหุ้นบริษัท อินโดรามา เวนเจอร์ส ( IVL) ออกมาจำนวนมาก  ส่งผลให้หุ้นปรับตัวลดลงอย่างรุนแรงสวนทิศทางตลาด โดยราคาหุ้นเปิดที่ระดับ 34 บาท และแตะระดับต่ำสุดที่ 29 บาท ก่อนกระเตื้องมาซื้อขายบริเวณ 32.75 บาททรุดลง 5 บาทหรือ 13.25%
นักวิเคราะห์จาก บล.เอเซียพลัส กล่าวว่า สาเหตุที่ราคาหุ้น  IVL ร่วงลงแรงเช้าวันนี้  หลังจากมีข่าวว่า บริษัทประมูลโรงงานผลิตพลาสติก PET  บริษัท EASTMAN ในยุโรปไม่ได้ ทำให้นักลงทุนที่ได้เข้ามาซื้อหุ้นIVLจากการเก็งกำไรข่าวการประมูล ได้เทขายออกทันทีหลังทราบข่าว
อย่างไรก็ตาม บล.เอเซียพลัส ไม่ได้รวมผลการประมูลนี้อยู่ในประมาณการ ดังนั้น แม้จะชนะการประมูลหรือแพ้การประมูลดังกล่าวก็ตาม บริษัทยังคงประเมินราคาเป้าหมายปี 2554 ที่ 33 บาท ซึ่งราคา IVL ในขณะนี้บริษัทยังไม่แนะนำให้ลงทุน
ราคาหุ้น IVLที่ดิ่งลงแรงมีผลกระทบต่อราคาใบสำคัญแสดงสิทธิอนุพันธ์อ้างอิงหุ้น IVL เช่น IVL 01CA อยู่ที่ 5.60 บาทลดลง 1.25 บาทหรือ18.25% และ IVL13CA อยู่ที่ 6.55 บาทลดลง 1.75 บาทหรือ 21.08% แต่กลับมีแรงซื้อ IVL01PA บวก25% ซื้อขาย 1.70 บาท